**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 27.12.2017, ora 8.00 – 28.12.2017, ora 8.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 28.12.2017, ora 7.00**

**RÂURI**

Debitele au fost, în general, staționare, exceptând cursul inferior al Someşului, unde au fost în creştere datorită propagării și râurile din bazinele hidrografice Crasna, Barcău, cursurile mijlocii și inferioare ale Crișului Negru, Crișului Alb și Mureșului, unde au fost în scădere.

Mici creșteri de niveluri și debite s-au înregistrat pe unele râuri mici din zonele de munte din jumătatea de vest a țării, în special pe cele din nord-vestul țării, datorită precipitațiilor slabe căzute în interval și cedării apei din stratul de zăpadă.

Se situează peste **COTA DE ATENŢIE** râul Tur la staţia hidrometrică Micula (270+10)-jud.SM (sector îndiguit).

Formaţiunile de gheaţă (gheaţă la maluri, năboi) prezente pe unele râuri din nordul și centrul țării au fost în diminuare și restrângere.

Debitele se situează în general la valori în jurul și peste mediile multianuale lunare, mai mici (30-90% din normalele lunare) pe râurile din bazinele hidrografice: Someșul Mic, Crasna, Barcău, Mureș, Bega, Timiș, Bârzava, Moravița, Caraş, Nera, Cerna, Jiu, Vedea, Prut mijlociu si inferior, bazinele mijlocii și inferioare ale Crișurilor şi Argeșului, bazinul inferior al Oltului și sub 30% pe râurile din bazinul hidrografic al Bârladului.

Debitele vor fi în creștere datorită efectului combinat al precipitațiilor prevăzute, cedării apei din stratul de zăpadă și propagării pe râurile din bazinele hidrografice Vișeu, Iza, Tur, Someșul Mare, Lăpuș, Caraș, Nera, Cerna, bazinele superioare ale Crișurilor, Someșului Mic, Arieșului, Mureșului, Begăi, Timișului, Bârzavei, Jiului, Argeșului, Ialomiței, Bistriței și unele râuri din bazinul inferior al Oltului și relativ staționare pe celelalte râuri.

Creșteri mai însemnate de niveluri și debite se pot înregistra pe unele râuri din zona montană din Maramureș, Crișana și Banat datorită efectului combinat al precipitațiilor mai importante cantitativ prevăzute și cedării apei din stratul de zăpadă.

Nivelurile se vor mai situa peste **COTELE DE ATENȚIE** pe cursul inferior al râului Tur (sector îndiguit).

Formaţiunile de gheaţă (gheaţă la maluri, năboi, izolat pod de gheaţă) existente vor fi în restrângere, diminuare și eliminare.

**DUNĂRE**

Debitul la intrarea în ţară (secţiunea Baziaş) în intervalul 27.12 – 28.12.2017 a fost în scădere, având valoarea de 7400 m3/s, peste media multianuală a lunii decembrie (5200 m3/s).

În aval de Porţile de Fier debitele au fost în scădere pe sectorul Gruia – Vadu Oii şi în creştere pe sectorul Brăila – Tulcea.

Debitul la intrarea în ţară (secţiunea Baziaş) va fi staţionar (7400 m3/s).

În aval de Porţile de Fier debitele vor fi în scădere pe sectorul Gruia – Galaţi şi staţionare pe sectorul Isaccea – Tulcea.

**Se mentine in faza I-a de aparare sectorul de dig Filipoiu din I.M.B.**

**2.** **Situaţia meteorologică în intervalul 27.12.2017, ora 8.00 – 28.12.2017, ora 6.00**

**ÎN ŢARĂ**

Vremea a fost, în general, frumoasă, iar regimul termic a continuat să fie caracterizat de valori diurne cu mult mai ridicate decât cele climatologic specifice acestei date din an. Cerul a fost variabil, cu înnorări ziua în nord și la munte, iar noaptea în vest și sud-vest, însă doar trecător, în primele ore ale intervalului, s-au semnalat ploi slabe în Maramureș, iar la munte, pe crestele Carpaților Orientali a nins slab. Vântul a suflat slab și moderat cu intensificări seara dar mai ales în a doua parte a nopții în Banat, cu viteze ce la rafală au depășit 55...70 km/h, iar la munte, 80 km/h, în timp ce, pe crestele cele mai înalte ale Carpaților Meridionali au fost perioade de timp în care vântul a suflat cu peste 90 km/h, zăpada preexistentă fiind puternic spulberată. Local, a fost ceață în zonele joase de relief din centru și est, unde pe spații mici a fost persistentă și cu totul izolat s-a semnalat și în sud și sud-vest. Temperaturile maxime s-au încadrat între -2 grade la Miercurea Ciuc și 16 grade la Lugoj, Moldova Nouă și Târgu Ocna, iar la ora 06 se înregistrau valori termice cuprinse între -6 grade la Joseni și Toplița și 12 grade la Reșița. Stratul de zăpadă s-a menținut în zona montană, la ora 20 avea grosimi măsurate în platformele stațiilor meteorologice de până la 119 cm în Masivul Făgăraș - Bâlea Lac.

***OBSERVAȚII****:* Începând de ieri, de la ora 06.00, au fost în vigoare 17 mesaje de atenționare - cod galben - pentru fenomene meteorologice periculoase imediate, emise după cum urmează: 8 de SRPV Bacău, 5 de SRPV Sibiu, 2 de SRPV Timișoara și câte 1 de SRPV Cluj și respectiv CNPM București, pentru Muntenia.

**LA BUCUREŞTI**

Vremea a fost în general frumoasă,,dar și deosebit de caldă pentru această dată din an, temperatura maximă înregistrată, de 13 grade la Afumați și Băneasa și 14 grade la Filaret situându-se cu 10...11 peste media multianuală a perioadei. Cerul a fost variabil, mai mult senin seara și în prima parte a noapții, iar vântul a suflat slab. La ora 06.00 erau -3 grade la Băneasa, 0 grade la Afumați și 2 grade la Filaret.

**3. Prognoza meteorologică în intervalul 28.12.2017, ora 8.00 – 29.12.2017, ora 8.00**

**ÎN ŢARĂ**

Vremea se va menține deosebit de caldă, urmând astfel ca temperaturile maxime să se încadreze în general, între 7 și 14 grade. În vestul și sud-vestul țării vor fi înnorări, iar local și temporar va ploua slab, în timp ce în restul teritoriului cerul se va înnora treptat și mai ales în a doua parte a intervalului va ploua. La munte, în special în zona înaltă se vor semnala precipitații și sub formă de lapoviță și ninsoare. Îndeosebi ziua, vântul va avea intensificări în regiunile vestice, cu rafale de 55...75 km/h, iar în zona montană cu peste 80 km/h, chiar 90...100 km/h pe crestele cele mai înalte ale Carpaților Meridionali; local și temporar vor fi intensificări ale vântului și în regiunile estice, sud-estice și centrale, dar cu viteze ce se vor situa, în general, între 50 și 55 km/h. În special la începutul intervalului, în zonele joase de relief cu precădere din centru și est, pe arii restrânse va fi ceață.

**LA BUCUREŞTI**

Vremea se va menține deosebit de caldă pentru această dată din an. Cerul se va înnora treptat, iar în cursul nopții, temporar va ploua slab. Vântul va sufla slab și moderat. Temperatura maximă se va situa în jurul valorii de 13 grade, iar cea minimă va fi de 5...7 grade.

**4.** **Buletin nivometeorologic valabil pentru masivele Bucegi şi Făgăraş (versantul nordic) emis pentru perioada 27.12.2017, ora 20 – 29.12. 2017, ora 20.00**

**STAREA STRATULUI DE ZĂPADĂ în data de 27.12.2017, ora 14.00:**

În ultimele 48 de ore, vremea a fost în general frumoasă şi deosebit de caldă pentru această perioada. Cerul a fost variabil. Vântul a suflat şi moderat, cu intensificări temporare ce au depăşit 60-70 km/h în zonele înalte, spulberând zăpada. Pe arii restrânse s-a semnalat ceaţă. Stratul de zăpadă a scăzut în zona monitorizată cu 2-8 cm. La ora 14, acesta măsura 119 cm la Bâlea-Lac, 92 cm la Vârful Omu, 21 cm la Sinaia, 12 cm la Fundata şi 8 cm Predeal.

**Evoluţia vremii în intervalul 26.12.2017, ora 20 – 27.12.2017, ora 20.00:**

Vremea va fi deosebit de caldă pentru această dată. Cerul va fi variabil, tempora noros în cursul zilei când local, mai ales în Făgăraş, se vor semnala precipitaţii mixte, ploaie şi lapoviţă la altitudini mai joase şi predominant ninsoare la peste 2000 de metri. Vântul va sufla în general moderat, cu intensificări temporare ce vor depăşi la rafală viteze de 80-90 km/h în zonele înalte, spulberând sau viscolind zăpada. Pe arii restrânse se va semnala ceaţă.

**Peste 1800 m:** temperaturi minime: -6 la -2 gr.C; temperaturi maxime: -3 la 0 gr.C

**Sub 1800 m:** temperaturi minime: -2 la 1 gr.C; temperaturi maxime: 1 la 7 gr.C

**Evoluţia vremii în intervalul 27.12.2017, ora 20 – 28.12.2017, ora 20.00:**

Vremea se va răci. Cerul va fi temporar noros şi pe arii relativ extinse, mai ales în cursul nopţii se vor semnala precipitaţii predominant sub formă de ninsoare. Vântul va sufla în general moderat, cu intensificări temporare în cursul nopţii, ce vor depăşi la rafală viteze de 80-90 km/h în zonele înalte, viscolind zăpada. Local se va semnala ceaţă.

Peste 1800 m: temperaturi minime: -8 la -3 gr.C; temperaturi maxime: -6 la -2 gr.C

Sub 1800 m: temperaturi minime: -3 la -1 gr.C; temperaturi maxime: -2 la 2 gr.C

**STABILITATEA şi EVOLUŢIA STRATULUI de ZĂPADĂ:**

**ÎN FĂGĂRAŞ la altitudini de peste 1800 m: RISC MARE (4)**: În primii 30-40 cm de la suprafaţă, zăpada are rezistentă scăzută, făcând ca stratul să fie relativ instabil. În partea superioară stratul de zăpadă este umezit, iar la suprafaţă prezintă numeroase plăci de vânt şi cruste de îngheţ. În profunzime sunt prezente cristale faţetate, intercalate între crustele mai vechi de gheaţă. Valorile termice ridicate care se vor înregistra şi în următoarele 24 de ore, vor umezi suplimentar stratul de zăpadă la suprafaţă şi se vor produce curgeri superficiale, care pot angrena cu uşurinţă şi în mod spontan stratul instabil de la suprafaţă. O supraîncărcare, chiar şi slabă, a stratului (turişti, schiori etc) va accentua riscul declanşării avalanşelor de dimensiuni medii (şi chiar mari în zonele în care sunt create acumulări mai importante)

**ÎN BUCEGI la altitudini de peste 1800 m: RISC ÎNSEMNAT (3)**: În primi aproximativ 30 de cm stratul este relativ instabil. Pe văi şi în zonele adăpostite sunt şi depozite mai însemnate. La suprafaţă sunt formate plăci de vânt şi cruste de gheaţă. În profunzime sunt prezente cristale faţetate, intercalate între crustele mai vechi de gheaţă. Temperaturile ridicate vor umezi stratul la suprafaţă şi izolat vor genera curgeri superficiale care pot angrena şi stratul instabil. Pe pantele înclinate, chiar şi în condiţii de slabe supraîncărcări (cu turişti, schiori etc), zăpada puţin consolidată din partea superioară a stratului va putea aluneca cu uşurinţă peste straturile mai vechi, ducând la declanşarea de avalanşe de dimensiuni medii.

**La altitudini mai mici de 1800 m**: **RISC MODERAT (2):** Stratul de zăpadă va continua să se umezească sub acţiunea temperaturilor pozitive şi a insolaţiei iar apa rezultată se va acumula în pelicule la nivelul primelor cruste de gheaţă din profunzime, peste care straturile de deasupra pot aluneca, ducând la declanşarea de curgeri sau avalanşe de suprafaţă, în special pe pantele mai înclinate, risc amplificat în condiţii de supraîncărcări mari. În cursul nopţilor se vor forma cruste de îngheţ la suprafaţă. În cazuri izolate avalanşe pornite de la peste 1800 m pot coborî sub această altitudine.

|  |  |  |  |  |
| --- | --- | --- | --- | --- |
|  | **PESTE 1800 m** | | **SUB 1800 m** | |
| **FĂGĂRAŞ** | **RISC MARE (4)** | **cid:464226F0982846BF8A87254713FA6D33@nivologie2** | : **RISC MODERAT (2)** |  |
| **BUCEGI** | **RISC ÎNSEMNAT (3)** | **3_wet_standard_mic** | : **RISC MODERAT (2)** |  |

***LEGENDA:***

|  |  |  |
| --- | --- | --- |
| **Gradul de risc** | **Stabilitatea stratului de zăpadă** | **Probabilitatea de declanşare a avalanşelor** |
| **5-foarte**  **mare** | Instabilitatea stratului de zăpadă este generalizată. | Chiar şi pe pantele puţin abrupte se pot produce spontan numeroase avalanşe de mari, adesea chiar foarte mari dimensiuni. |
| **4-mare** | Stratul de zăpadă este puţin stabilizat pe majoritatea pantelor suficient de înclinate\*. | Declanşarea avalanşelor este probabilă chiar şi printr-o slabă supraîncarcare\*\*, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe  de dimensiuni medii şi adesea chiar mari. |
| **3-însemnat** | Pe numeroase pante suficient de înclinate\*, stratul de zăpadă este mediu sau puţin stabilizat. | Declanşarea avalanşelor este posibilă chiar în condiţiile unei slabe supraîncărcări\*\*, mai ales pe pantele descrise în buletin. În anumite situaţii sunt posibile unele declanşări spontane de avalanşe medii şi, câteodată, chiar mari. |
| **2-moderat** | Pe anumite pante suficient de înclinate\*, stratul de zăpadă este mediu stabilizat; în rest este stabil**.** | Declanşările de avalanşe sunt posibile mai ales la supraîncărcări mari\*\* şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de amploare. |
| **1-redus** | Stratul de zăpadă este în general stabilizat pe majoritatea pantelor. | Declanşarea avalanşelor este posibilă doar izolat pe pantele foarte înclinate şi în cazul unei supraîncărcări mari\*\*. Spontan se pot produce doar curgeri sau avalanşe de mici dimensiuni. |

***II. CALITATEA APELOR***

Nu s-au semnalat evenimente deosebite.

***III. CALITATEA MEDIULUI***

1. **În domeniul aerului**

Nu s-au semnalat evenimente deosebite.

**2. În domeniul solului şi vegetaţiei**

Nu s-au semnalat evenimente deosebite.

**3. În domeniul supravegherii radioactivităţii mediului**

Nu s-au semnalat evenimente deosebite.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE

Dispecer,

Gabriel ION